Video: Ouers gooi skoolhoof uit, stoel en al. ŉ Video van die voorval, wat wys hoe ouers die skoolhoof in haar stoel uit die skoolgebou dra en dan uit die stoel op die grond gooi, word op sosiale media rondgestuur (Foto: Skermskoot uit video van Rekord Pretoria) Die Gautengse departement van onderwys ondersoek ŉ voorval wat by Laerskool Theresapark in Pretoria plaasgevind het, waar ŉ groep ouers die skoolhoof met stoel en al uit haar kantoor gegooi het. ŉ Video van die voorval, wat wys hoe ouers die skoolhoof in haar stoel uit die skoolgebou dra en dan uit die stoel op die grond gooi, word op sosiale media rondgestuur. Steve Mabona, woordvoerder van die departement, het bevestig die voorval het verlede Donderdag by die skool plaasgevind. Die departement se distriksbestuur en ingrypingspan is ná die voorval na die skool ontbied om as bemiddelaar tussen die ouers en skoolhoof op te tree. Volgens Mabona is die groep ouers gegrief omdat die skoolhoof glo nie in die belang van die skool optree nie. Panyaza Lesufi, Gauteng se LUR vir onderwys, het dié voorval ten sterkste veroordeel en gesê die departement ondersoek die bewerings wat teen die skoolhoof en skoolbeheerliggaam gemaak is. “Geweld van dié aard op enige onderwyser kan nie geregverdig word nie. Daar is wetlike prosesse en prosedures wat ouers kan volg as hulle probleme met ŉ skoolhoof ondervind,” sê Lesufi. “Ons doen ŉ beroep op ouers om op te hou om op hierdie manier op te tree, anders sal ons geen ander keuse hê as om drastiese stappe teen hulle te neem nie.” Rekord Pretoria het die volgende video gedeel: